Tilbage i 2008 offentliggjorde Jørn Jønke Nielsen Sjakalmanifestet, der omtalte en adfærd, han mener er fremherskende blandt visse unge indvandrertyper.

- Jeg står stadig ved indholdet af Sjakalmanifestet, siger rockerveteranen til Ekstra Bladet.

- Ret beset siger jeg jeg ikke noget, som andre ikke har bekræftet sidenhen. Eksempelvis Yahya Hassan.

- Det afgørende er selvfølgelig hvem, der siger det og, hvilken hudfarve de har, tilføjer han.

Han beskriver, hvordan hele ’Politiken-segmentet’ og en række andre såkaldt politisk korrekte typer efter Yahya Hassan pludseligt erkendte problemstillinger, der netop knyttes til unge ’mistilpassede’ indvandrertyper.

Allerede kort efter offentliggørelsen blev Sjakalmanifestet oversat til en række andre sprog og siden offentliggjort på diverse indvandrerkritiske blogs.

Jønke indrømmer: Rockerkrig var vanvid

Jørn Jønke Nielsen var overrasket over den pludselige drejning og internationale interesse. Han mener ikke selv, manifestet er racistisk.

- Jeg beskriver en særlig mentalitet, siger han.

Han fortæller, at det var mens, han sad i Politigårdens Fængsel, han samlede tankerne til manifestet. Egentlig var det til internt brug og ikke offentliggørelse.

- Men da politiet via pressen beskrev, at konflikten handlede om kriminelle markeder, offentliggjorde vi det for, at forklare, hvad konflikten retteligt handlede om, siger Jørn Jønke Nielsen.

Sjakalmanifestet nævnes også i hans nye bog, 'Jeg lever stadig', der udkommer sidst i november.